卑詩大球場

卑詩大球場（英文：BC Place Stadium）係加拿大卑詩省溫哥華福溪北邊嘅一座多用途體育場館，係成個卑詩省最大嘅體育場館。目前有兩支球隊共用卑詩大球場做主場，分別係北美足球大聯盟嘅溫哥華白浪同加拿大加式足球聯盟嘅卑詩雄獅。此外，卑詩大球場亦都係2010年溫哥華冬奧同冬殘奧嘅開/閉幕場館，同埋卑詩體育名人堂嘅所在地，而從2012年開始，卑詩大球場亦都係卑詩省高中美式足球總決賽嘅舉辦場地。 卑詩大球場喺1983年6月19號正式投入使用。當時嘅大球場係座由場內氣壓支撐薄膜製造嘅屋頂嘅巨蛋型球場，重一度成為全球最大嘅巨蛋型球場。由於大球場外形似菠蘿包，重試過被當地華人起徂個花名叫「菠蘿包」。從2008年開始，卑詩大球場經歷過兩個階段嘅活化改造，包括改造洗手間、座位同小賣部，以及將舊嘅塑料薄膜屋頂換成開合式屋頂。改造耗資超過五億六千三百萬加元，全部由卑詩省政府賣單。全部活化改造完成之後，卑詩大球場喺2011年9月30號重新開放。 圖片 參考 睇埋 帝國大球場同帝國球場 羅渣士體育館 太平洋競技場